khistorydata/jeongjo-sjw-relations huggingface dataset:
정조 6년
壬寅六月三十日酉時。上御含恩院。軍士房承旨入侍時。左副承旨金宇鎭。記事官李祖承。兼春秋金健修金鳯顯。以次進伏訖。上曰。藥房提調入侍。賤臣承命出。與藥房提調鄭民始偕入進伏。民始曰。日熱晩甚。聖體。若何。上曰。一樣矣。上命宣傳官曰。宣薦內禁衛。皆使之待令。仍命入侍。以次下詢姓名後。命退。上曰。宣傳官有闕。代以韓應儉擬入事。分付。命書傳敎曰。近來銓注。嶺人收用絶罕。雖因窠窄。渠輩能無缺望之心乎。且聞以此之故。操弓者。方之十數年前。不啻半減。此後另加收用之意。申飭銓曹。雖以薦事言之。年少宣傳官。猶不識京華地閥來歷。安知嶺人世族。每當薦時。稱以峻選。全不擧似。亦豈朝家前後。申飭之本意。嚴飭諸武將處。後値薦月。必須提警新進之類。使之切勿復循前習。適因召見。見其身手。足堪此等之職。又是範錫之孫云。見窠口傳調用事。分付。上曰。宣傳官望筒持入。賤臣承命持入。上曰。宣傳官韓應儉入侍。賤臣承命出。與韓應儉偕入進伏。上曰。朝家於嶺人。每欲收用。而適未遑焉。今日之除。特出於念舊之意。從當給由。須以此意。歸詑鄕里。兼宣朝家德意。可也。命退。諸臣以次退出。
정조 6년
行都承旨嚴璹坐。左承旨徐有防坐。右承旨李亨元坐。左副承旨金宇鎭坐。右副承旨李世奭坐直。同副承旨李時秀坐直。注書趙興鎭病李祖承藥院進。假注書趙衍德仕直。事變假注書馬思仁仕。
정조 6년
李世奭。以禮曹言啓曰。東南關王廟雨漏處。修改吉日。令日官更爲推擇。則今七月初八日卯時爲吉云。以此日時擧行。而先告事由祭。同日曉頭設行。所用雜物。令各該司。磨鍊進排。亦令繕工監。別定監役官。趁卽修改。依定式句管堂上各一員分進。監董畢役事。竝爲分付。何如。傳曰。允。
정조 6년
金宇鎭。以訓鍊都監言啓曰。依下敎。廣達門把守次。入直軍五十名及將校二人等處。設粥分饋之意。敢啓。傳曰。知道。
정조 6년
李亨元。以義禁府言啓曰。閔百履。杖八十收贖。奪告身三等事。照律草記批旨內。如有功議。各減一等事命下。而閔百履無功議云矣。敢啓。傳曰。知道。
정조 6년
李亨元。以刑曹言啓曰。因臺啓。泮儒崔光泰金天欽。竝施島配之典事。命下矣。依傳敎。罪人崔光泰。全羅道羅州牧黑山島定配所。卽爲押送。罪人金天欽。家在楊州豐壤云。故捉來其館主人梁濟信問之。則今日出往東大門外燕尾亭張哥家云。待城門開捉來。康津縣古今島定配所。一體押送。何如。傳曰。允。
정조 6년
李時秀。以左右捕盜廳言啓曰。逆賊澤徵子心翼。孽子心默等。捉來嚴囚本廳之意。敢啓。傳曰。知道。
정조 6년
獻納李夔啓曰。臣言議雖極巽懦。至於懲討之義。豈後於人。而向除臺職。適因情私之煎迫。未及肅謝。遽蒙遞改矣。前都憲之疏。盛論三司不言之失。至請譴削。夫逆澤凶疏之旨意陰慘。人孰不憤惋。迄至數旬。寂無一言聲討者。失職之罪。誠如人言。臣實瞿然慙悚。久益靡措。今此所叨。乃是伊後初授之職。則豈敢爲抗顔冒膺之計。而鞫獄方張。沐浴義重。章皇出肅。殆若無故。放倒廉義。滿心愧恧。以此情勢。仍因蹲冒。斷無是理。其何敢一刻晏然於臺次乎。請命遞斥臣職。答曰。勿辭。亦勿退待。
정조 6년
正言崔烜啓曰。臣才疎識蔑。固不合於淸朝耳目之任。屢叨見職。輒致僨誤。居常惶恧。如負大何。向者都憲。極論三司不言之罪。至請譴削之罰。臣亦其時諸臺中一人。逆澤凶疏。旨意陰慘。孰不憤惋。而身在臺地。寂無一言。臣之失職。於是益著。臣方愧悚之不暇。而今此新除。又下於鞫獄方張之時。義重沐浴。他不暇顧。章皇出肅。連參公座。今則鞫事停罷。自顧情勢。仍因蹲冒。斷無是理。其何可一刻晏然於臺次乎。請命遞斥臣職。答曰。勿辭。亦勿退待。
정조 6년
校理金履正疏曰。伏以。臣於日前直次。得聞母病猝劇。情急歸護。陳章徑出。罪犯擅離。恭俟鈇鉞。情窮公私。歷日彌惕。仍念臣之偏母。齡已望九。貞疾轉劇。居常凜綴之餘。重添暑症。吐瀉兼發。勺水不下。氣息垂薾。連宵達曉。一味危篤。臣本單獨。左右病側。只有臣一介而已。目下情景。實無離捨之勢。而適値不幸。亂逆疊出。當炎勞動。聖心憂勤。群情懷悶。百僚爭難。此豈臣子之晏然離次。敢自言私之時乎。然而至情所迫。不得不更此疾聲於天地父母之前。而且臣種種情跡。豈復抗顔於人數之中。第冒沒一肅。義在沬血。夤緣蹲據。懼切壤防。自分永廢。與前無異。伏乞聖慈。特垂鑑憐。諒臣切悶之情。察臣危苦之跡。許解職名。以便救護。以安私分。臣無任屛營祈懇之至。答曰。省疏具悉。爾其勿辭。救護母病。
정조 6년
洪忠監司洪秀輔疏曰。伏以。臣本以鹵姿。猥膺藩寄。其於方面旬宣之職。豈有一分堪承之望。而卽日肅命。旣奉特敎。晦前辭陛。又承筵飭。事出迫隘。義難逃遁。不敢爲隨例控辭之計。視若固有。冒沒赴任。自顧慚悚。人謂斯何。方擬悉暴不稱之實。仰陳祈免之章。卽伏見廚院行會。則以惠慶宮誕日。進上生鰒闕封事。始之請罷。甘伏常典。而終焉行査。出自特旨。臣不勝驚惶震懍之至。伊時阻水之狀。已蒙俯燭於院啓之批。而中間曠日之由。亦有委折於列邑之報。然苟究其本。莫非臣不善檢飭之罪。其何敢專諉於潦程之淹遲。沿路之稽忽。而有所自恕也哉。嚴關之下。雖已査報。而譴罰之降。自知難逭。不意聖度寬恕。罰止問備。惶隕感激。益無所措。玆敢略陳引罪之章。冀被不職之誅。伏乞聖明特降威譴。以安微分。千萬幸甚。臣無任屛營祈懇之至。答曰。省疏具悉。卿其勿辭察任。
정조 6년
壬寅七月初一日寅時。還宮入侍時。行都承旨嚴璹。左承旨徐有防。右承旨李亨元。左副承旨金宇鎭。右副承旨李世奭。同副承旨李時秀。記事官李祖承。事變假注書馬思仁。記注官金鳳顯。別兼金載瓉。以次侍立訖。上具翼善冠衮龍袍。乘輿出延和門。降輿乘輦。上曰。當由萬安門還內。還內後侍衛。亦卽退去。可也。駕出興化門。由鍾街入敦化門至仁政門外。上降輦乘輿。由仁政門。入萬安門還內。諸臣口傳問安訖。以次退出。
정조 6년
壬寅七月初一日酉時。上御誠正閣。同副承旨入侍時。同副承旨李時秀。假注書趙衍德。記注官金健修金鳳顯。以次進伏訖。上曰。澤賊之言言稱我。究厥罪惡。本事之外。尤極凶獰矣。時秀曰。臣於鞫庭。目見凶悖之狀。不道之說。實是亘萬古所無之賊。不可只以凶獰論之矣。上曰。在外之人猶未諳。鞫庭之窮兇情節。或有誑惑之患耶。時秀曰。諸賊之罪惡。參鞫諸臣。擧皆目見而耳聞。似無誑惑之端矣。上曰。崔光泰金天欽事。誠極怪訝矣。澤賊罪惡未彰之前。猶有可言之端。而今於鞫庭。窮凶情節。盡露無餘。則在外臣民。皆當聞知。而惟此兩人之規避疏論。挺身立異者。究其情跡。反有浮於澤賊矣。時秀曰。果然矣。今此儒疏。出於齊憤。而大議歸正。則猶當聲討之不暇。而獨此兩人。右袒護賊。甘心規避者。可謂罪貫惡極。日前竄配之典。實是失刑之大矣。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨金宇鎭坐直。右副承旨李世奭坐。同副承旨李時秀坐。注書趙興鎭病李祖承病。假注書趙衍德藥院直。事變假注書馬思仁仕。
정조 6년
徐有防啓曰。左副承旨金宇鎭。今日不爲仕進。卽爲牌招。何如。傳曰。允。
정조 6년
傳于李亨元曰。政官牌招開政。
정조 6년
李亨元啓曰。行吏曹判書李命植。參判鄭一祥。參議趙鼎鎭牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判竝卽牌招。何如。傳曰。參議只推。與判書參判。更卽牌招。
정조 6년
有政。吏批。行判書李命植牌不進。參判鄭一祥式暇。參議趙鼎鎭進。右承旨李亨元進。吏批啓曰。判書李命植牌招不進。參判鄭一祥式暇。小臣獨政未安。何以爲之。敢稟。傳曰。只出緊任。
정조 6년
以徐有成爲副校理。朴天行爲副修撰。崔秉敎爲鎭海縣監。趙德洵爲金山郡守。禁府都事朴宗敬。內資奉事兪靖柱相換。
정조 6년
兵批。判書金熤病。參判徐有寧病。參議趙時偉入直進。參知柳誼病。左副承旨金宇鎭進。副護軍柳鎭琡鄭淵淳。副司直李崇祜尹尙東。
정조 6년
傳于金宇鎭曰。罪人崔光泰金天欽拿鞫之請。旣爲量處之命。該道必難如例發送配所。卽令該曹。祕關行會全羅監司處。牢囚營獄。以待朝家處分事。分付。係是未及拿來之鞫囚。各各嚴囚。嚴禁雜人。萬一稽忽。當該監司地方官。當施重律。以此意一體嚴飭。近來隄防解弛。人不畏法極矣。朝家則特軫解網之義。罪如最中者。姑貸一律。薄施荐棘。而在外藩擧行之道。凡於防戢檢束等事。若不悉心照察。從後致有現發之擧。道臣亦難免重勘。此則令義禁府。發關嚴飭。
정조 6년
金宇鎭。以弘文館言啓曰。本館上番闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 6년
以副校理徐有成牌不進罷職傳旨。傳于金宇鎭曰。只推。
정조 6년
金宇鎭。以禮曹言啓曰。太廟展謁。每以春秋定式。取稟矣。今秋展謁吉日。以何間推擇乎。敢稟。傳曰。以旬間擇入。
정조 6년
又以禮曹言啓曰。今秋太廟展謁。以旬間擇入事。命下矣。令日官推擇。則自初三日。至初七日。連有拘忌。初九日國忌齋戒。初十日國忌正日。只初八日爲吉云。以此日擧行乎。敢稟。傳曰。以旬後望前擇入。
정조 6년
司諫朴成泰啓曰。澤白兩賊。窮凶極惡之罪。實是載籍以來。所未有所未聞。則凡有血氣之倫。孰不欲手刃口磔食肉寢皮。而噫。彼崔光泰金天欽。身居首善之地。反懷護逆之心。挺身立幟。角勝懲討之論。究厥腸肚。與澤白。一而二。二而一也。義理之晦塞。人心之陷溺。一至於此耶。此等梟獍之類。決不可島配而止。請島配罪人崔光泰金天欽。亟令王府。設鞫得情。夬正典刑。澤白兩賊。窮凶極惡之情節。實是一串貫來。而澤賊則已捧大逆遲晩。收孥之典。自當如法擧行。至於白賊。則顧今三司之請方張。冀蒙允兪之亟降。而未準請之前。劇逆應坐之類。任其偃息自在者。非但獄體之疎虞。益切輿情之憤惋。決不可一刻置之於畿甸之間。請逆賊有白應坐諸人。爲先絶島散配。澤賊凶疏之後。爲今日臣子者。苟有秉彜之心。雖以平日相親之間。固當斥絶不暇。惟恐或近。而中樞都事李邦翊。自是澤賊鄕里親密之人。不惟不斥絶。乃反愛惜之顧護之。邀置渠家。極意款洽。居處飮食。靡不用極。究厥心腸。已萬萬叵測。而甚至於作爲爪牙。偵探所聞。星火飛傳。爛熳綢繆。人心之難測。凶徒之無嚴。聽聞所及。莫不駭惋。此等兇頑之類。決不可以官微而置之。請中樞都事李邦翊爲先絶島定配。答曰。第一件事。當量處。第二件三件事依施。
정조 6년
李亨元。以義禁府言啓曰。日熱如此。時囚照律後。先放送後。草記事。命下矣。時囚罪人田光說李吉培等段。兵判入直之時。各廳長官。例皆省記。則行首改差之後。渠等固當卽地替入。而不有廳憲。公然推諉。揆以事體。極爲可駭。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。田光說李吉培等。各杖八十收贖。奪告身三等放送。金道煥宋載瑞等段。莫重之地。宿衛軍兵之中夜驚撓。萬萬驚駭。渠等身爲長官。不能檢飭。已極駭然。稱以考察。擅離信地。揆以師律。亦甚痛駭。罪取考律文則大明律不操鍊軍士條有曰。守禦官不守記律者。杖八十。續大典入直條有曰。宿衛守衛人。在直而逃者。哨官以上。杖六十。徒一年。名例有曰。二罪俱發。以重者論。大典推斷條有曰。犯私罪杖一百以上。決杖告身盡行追奪。先朝受敎內。王府決杖者。代以金贖矣。金道煥宋載瑞等。從重論。各杖六十收贖。告身盡行追奪。金道煥黃海道白川郡金谷驛。徒一年定配。宋載瑞江原道洪川縣蓮峯驛。徒一年定配。崔德昇段。闕內守直。事體至重。而所率下人。無端發叫於咫尺之地。以致宿衛軍兵驚噪之擧。身爲掌務中官。不爲卽地禁斷之罪。極爲痛駭。罪取考律文。則大明律宮內忿爭條有曰。聲徹殿內者。杖六十徒一年。宿衛人兵仗條有曰。親管頭目。知而不擧者。與犯人同罪。大典推斷條有曰。犯私罪杖一百以上決杖。告身盡行追奪。先朝受敎內。王府決杖者。代以金贖矣。崔德昇。杖六十收贖。告身盡行追奪。洪忠道牙山縣長時驛。徒一年定配。而竝以議啓內辭意。具罪目。依例發遣府書吏羅將。押送于各其配所。何如。傳曰。允。如有功議。各減一等。
정조 6년
又以刑曹言啓曰。因司諫朴聖泰所啓。逆賊有白應坐諸人。絶島散配事。命下矣。逆賊有白。本來居生於京畿竹山府。移文京兆。詳考帳籍。亦令道臣。一一査出。待其報來後。擧行。何如。傳曰。允。
정조 6년
禁府啓目。粘金道煥宋載瑞等原情云云。莫重宿衛軍兵之中夜驚擾。萬萬驚駭。渠等身爲將官。不能檢飭。已極駭然兺不喩。稱以考察。擅離信地。揆以師律。亦甚駭然。竝只以此照律。何如。判付啓。依允。
정조 6년
又啓目。粘田光說李吉培原情云云。兵判入直之時。各廳長官。例皆省記。則行首改差之後。渠等固當卽地替入。而不有廳憲。公然推諉。揆以事體。極爲駭然。竝只以此照律。何如。判付啓。依允。
정조 6년
刑曹啓目。全羅道興德居良人曺景雲擊錚云云。依先朝受敎。爲先放送是白在果。所供如此。上裁。何如。判付啓。議處爲良如敎。
정조 6년
又啓目。黃海道白川居幼學趙載鼎擊錚云云。依先朝受敎。爲先放送是白在果。所供如此。上裁。何如。判付啓。此獄業有昨春傳敎。而傷處則不分明。詞證則太無實兺除良。所謂李可遠趙鎫等所爲。尤極疑晦乙仍于。行査本道。使之詳覈登聞是如乎。卿新莅本曹長。且經本道伯。此獄事付卿決處。實合事宜。卿其取考前後文案及判付。指一覆啓爲有矣。擊錚人乙良退送。以待朝家處分爲良如敎。
정조 6년
又啓目。粘高原前郡守李萱之酷施濫刑。枉殺人命之狀。各人所供。旣如是明白。其罪狀令義禁府處之。何如。判付啓。李萱罪狀。極其駭痛。此等殘酷邑倅。尋常勘處。唉彼無告。將至盡劉。依回啓令該府。卽爲拿問。捧口招以聞爲有矣。此是行査覈得之事。與風聞有異。見帶本職。爲先改差。今日政差出爲良如敎。
정조 6년
又啓目。向前崔召史所供如此。上裁。何如。判付啓。設有是事。御史旣非目擊。則豈可以䵝昧之事。置人綱常之科也。況且供中事狀。決非渠做出無根之說也。以此以彼。合有參恕之典兺除良。貴同之罪。何關於亥同。而兄弟逮繫。屢月不決。益驗其非理之甚者。然律名至重。有難遽決。分付該道伯。親執明査。單抄委折。一一狀聞事。卽爲行會爲良如敎。
정조 6년
又啓目。向前申虎權所供如此。上裁。何如。判付啓。議處爲良如敎。
정조 6년
又啓目。向前李昌漢等。旣已遲晩。一體照勘。何如。判付啓。依允。
정조 6년
又啓目。粘富平府使尹光裕等罪狀。以右律以施行。何如。判付啓。依允爲旀。尹光裕乙良。功議各減一等。朴道翔乙良。功減一等爲良如敎。
정조 6년
判府事鄭弘淳箚曰。伏以。冒炎訊囚。勞動旣多。屢日移蹕。還宮萬安。區區下情。曷勝喜幸。念臣舌硬語澁之病。尙無減勢。惟其身不委頓。自能有時趨朝。而語音全未分明。對人如無省識。甚至於院直起居二字。口啓亦不成樣。一向如此。其不爲廢疾者幾希。舌根於心。聲出於肺。卽醫家所謂內傷。論其症樣。非一時偶感之比。必須不勞形役。不觸外氣。安意息養。以過時日。方可以漸收藥效。復爲完人。苟非難强之至。可憂之甚。臣何敢張皇言病。冒干崇嚴乎。深冀聖慈。俯垂矜諒。許臣長暇。俾得任便調治。此時藥院之任。其爲緊重。有倍於常。不宜緣臣瘝曠。卽命遞改。以幸公私。不勝顒祝。取進止。答曰。省箚具悉卿懇。向見卿舌硬之症。爲之悶之。尙未差可。尤庸慮慮。卿須安心勿辭。益加愼攝。仍傳曰。此批答。遣史官。傳諭于鄭判府事。
정조 6년
兵曹判書金熤疏曰。伏以。臣本儱侗。百無一長。而及叨見職。瘡疣益出。宿衛之地。不識典例。師旅之事。全昧東西。至於昨日衛卒事。而不職之罪。尤無所逃矣。噫。殿闕環衛。師律至重。移蹕徑宵。警扈益嚴。而半夜讙譟之聲。起自排衛之內。以致聲徹大內。驚動天聽。伊時駭惶。中外同然。而臣心驚懍。益當如何。臣以本兵之長。入直禁省。束隊警夜。卽臣所管。而節制不嚴。檢察不明。肅肅淸禁。有此驚擾之事。苟究其罪。臣實爲首。而罪歸將臣。臣獨倖逭。臣若幸其倖逭。晏然自在。則此實小人之無忌憚者。其爲朝家刑政之失。亦豈曰細故而已。伏乞亟降威罰。重勘臣罪。使紀律嚴而具僚警焉。且臣有區區私義之終不可放倒者。竊自陳於慈覆之天焉。噫。臣之居銓必辭之義。蓋以亡父之戒。戒在辭權。言猶在耳。義不忍忘。前後瀝血之懇。固非一再。伏想聖明。亦有所俯燭矣。臣之向叨東銓。私忱未暴。義分爲懼。終未免顚倒一出。而父母孔邇。日月臨照。及登前席。恩敎諄摯。諭之以不枉人性。許之以曲遂其願。卽遞鞶帶。俾全株守。眷庇之恩。及於幽明。若使臣父有知。則亦必感泣於冥冥。臣鐫心鏤骨。隕結爲期。竊自以爲。從今以往。可以永謝銓任。不墜家訓。以是爲不負聖恩之一端矣。臣之此心。可質神明。千萬不自意。西銓之命。有隕自天。噫。東西之銓。一般銓選之任也。銓任一般於東西。則處義無異於前後者。昭乎若黑白之易見。若使臣强作區別。避東趨西。貪戀寵祿。辭前膺後。則不但臣處義之橫決狼狽。大聖人成物之德。亦不得爲終始之惠矣。藉使淸要華顯。少遜於東銓。亦不宜差殊其處義。弁髦其家訓。況乎進退一國之武列。管攝三營之兵柄。戎政之所自出也。邦國之所由平也。職任之緊重。視東無讓。而權力之隆顯。反有大焉。臣何敢冒膺而竊據。自甘爲忘抛家訓。喪盡人理之歸耶。臣雖奊詬。全此身心。無得罪於大夫士之列。仰體前日曲遂之聖意者。耿耿在心。不敢忘已。一日之內。召牌五降。促敎荐下。而輒事違傲。恭俟重誅。適値罪逆斯得。親訊有命。當此之時。義不敢言私。遂不得不張皇出肅。仍參陪衛之列。雖緣事會。政屬滾急。公私有時輕重。而微諒盡化。處義乖當。拊心慙赧。置躬無地。若又夤緣一出。淟涊蹲冒。則不特人必唾棄。在聖朝包荒之政。亦安用此輩爲哉。噫。臣之今日去就。實人鬼手分之界也。倘聖明特推前日之恩。俾蒙究境之惠。則臣敢不殫竭魯鈍。備數於閑冗之任。生死向前。以圖涓埃之報哉。噫。臣之私義則難冒也。才器則不稱也。至於日昨僨誤。又是釁尤之重者。玆敢猥入文字。悉暴衷悃。伏乞聖慈。曲垂矜憐。卽賜處分。仍命攸司。拔去臣名於選部之望。實天地生成大惠也。韓愈所謂哀之命也。不哀亦命也。臣今日境界。瞻天望聖。攢手陳懇。臣不勝激切屛營祈懇之至。答曰。省疏具悉。向來體諒。終涉過當。決難每每許施。卿其勿辭行公。
정조 6년
大司憲金履素疏曰。伏以。國家不幸。亂逆層生。至於今番有白澤徵極矣。噫嘻。痛矣。渠亦北面之人耳。苟有一半分秉彜之心。豈敢以亘古及今未有之悖說。窮天極地不道之凶言。發諸口筆之書。而甘心糾結。換面迭出耶。此誠覆載之所難容貸。晷刻之不可遲延。而惟其旨意陰慘。情跡巧密。有非卑微之類。所可辦得者。此不過一種不逞之徒。爲之誘脅指使。而姑先賞試。將肆凶臆之地矣。何幸禹鼎昭揭。鬼蜮莫逃。推鞫詳覈之際。移蹕親訊之下。凡其包臓於平日。酬酢於私室者。次第綻露。而竊庶幾拔其根柢。破其窩窟。神人之憤。由是可洩。凶逆之徒。從此小戢。而半日盤詰。一時酌處。傡施寬容之典。臣竊恐邦憲墜地。而亂逆生心矣。噫。李最中位致列卿。休退幾年。則其處身行己。與他人自別。而其姪義翊。負犯至重。罪名狼藉。至今偃息。於渠幸矣。在渠之道。固當闔室縮伏。杜門訟罪。而不此之爲。窮凶叵測。如澤徵有白者。而與之綢繆往來。互相和應。甚至有執手之托。則其平生凶國之計。滿肚樂禍之心。昭不可掩。而釀成澤徵。粧出有白。苟究其本。窩窟卽最中也。根柢卽義翊也。殲厥巨魁。聖典攸訓。將則必誅。春秋大經。則今此最中之經置海島。義翊之乍囚旋放。其可曰國有法乎。至如有源。以兄弟之親。而爛熳參涉。鍾岳。以翁壻之密。而表裏符同。夢獜。以主客之間。而密勿排布者。俱有萬戮之罪。實無一生之理。而且夫諸賊之隱情慝節。專係三囚之取憑推覈。則酌決之後。端緖之將露者。掩翳不明。情法之難恕者。究竟無路。王獄之體。乖了無餘。而其他諸罪人。俱係肯綮。傡蒙白放者。又豈非失刑之大者耶。噫。亂臣賊子。何代無之。而豈有如澤徵之凶戾獰頑也哉。咫尺帳殿。敢肆不臣之言。往復書札。益彰無君之罪。凡在血氣之類。孰不欲食肉寢皮。而有白不道之語。旣露於凶疏悖慢之供。肆發於鞫庭。此實載籍以來所未有。所未聞之極逆大憝。而及其結案取招。則只勘以誅身之律。國家所以設收孥之典。而治大逆之義。果安在哉。臣謂傡允三司之請。以正邦憲。以洩輿憤。斷不可已也。天經地義。人所同得。則今於不共戴之君讎國賊。孰不欲手刃口磔。而惟彼崔光泰金天欽。抑何心腸。肆然窺避於多士懲討之論耶。可見其梟腸獍肚。與澤白一串慣來。而豈意首善之地。恣意護逆。若是無難乎。今此島配之典。不足以懲其萬一之惡。臣謂亦令王府。設鞫得情。快施當律。俾幾晦之義理。得以復明。使已溺之人心。得以底定。宜矣。臣適忝憲職。亦具彛性。誓不與諸賊俱生。而跡滯鄕廬。重嬰毒痢。首尾一望。漸就危篤。涔涔昏昏。殆沒省覺。而惟其沬血之忱。耿耿於一縷未絶之前。且伏聞當暑移蹕。親臨訊囚之報。拚棄死生。擔舁登塗。寸寸前進。今纔來伏私次。而鞫獄停罷。旣不得登時懲討。少效沐浴之義。病勢之添重。又未卽竭蹶承膺。以伸叩謝之忱。臣罪至此。生不如死。玆敢收召精神。略入文字。伏乞聖明。俯垂鑑察。亟降威罰。以懲人臣不職者之戒焉。臣無任屛營祈懇之至。答曰。省疏具悉。酌處有煞費商量者。卿其勿辭。調理行公。
정조 6년
掌令魚錫齡疏曰。伏以。當暑移蹕。親臨訊囚。回鑾日吉。聖候康寧。臣民慶忭。曷有其極。仍伏念。臣才疎需世。分甘投閑。杜門屛跡。望絶榮塗者。六七年于玆矣。不意今者。掌憲新命。忽下於千萬夢想之外。恩由特除。寵踰涯分。榮光所被。枯荄復春。闔門感泣。隕結莫報。而又伏祝參鞫命下。沐浴義重。竭蹶趨承。唯恐或後。而顧玆庸陋。無與比數。重以涉世昧方。飽受齮齕。向來人言。考覈非誣。今雖事宿。自晝有素。豈敢以副急一出。仍爲盤礴冒據之計哉。伏乞聖慈。俯察微諒。特賜鐫免。以安微分。千萬幸甚。臣方乞免之不暇。豈宜贅及他說。而丙丁以來。亂逆層生。至于今番而極矣。懲討尙稽。輿情久鬱。玆不得不略陳焉。噫嘻。痛矣。亂臣賊子。何代無之。而豈有如鄭妻龜柱之窮凶絶悖者哉。獜謙範能。從古劇逆。而窩窟則鄭妻也。量𨩌後翼。通天大逆。而根柢則龜柱也。罪關宗社。惡極神人。千剮萬戮。猶不足少洩憤。而多年合辭。一向寬貸。假息海島。尙保首領。歷數往牒。豈有如許凶逆。而終逭天誅者乎。以殿下之明聖。非不知此賊之必誅無赦。而一年二年。拖至今日者。無或以懿親戚里之故耶。惟其以彼地處。有此負犯。故憤惋之心。有倍他賊。而當誅則誅。在法難屈。故周公聖人也。而必致辟於管蔡。漢文中主也。而猶不貸於薄昭。則豈謂殿下之盛德。而非徒不行周公之法。又不能斷漢文之所能斷者耶。至若國榮。本以天生妖物。專擅威福。脅持君父。沮遏大策。其心所在。路人亦知。而生未施誅戮之刑。死未可孥籍之典者。無或以平日倚毗之故耶。王者用人。未賞預料方來之惡。故雖以帝堯之則哲。姑試伯鯀。聖人用刑。未常少貸旣著之罪。故雖以孔子之至仁。先誅正卯。今於國榮。當其可用則用之。當其可罪則罪之者。豈不同符於兩聖乎。惟彼樂純。以其梟心獍腸。肆厥狼貪豕慾。憑藉乃姪之威勢。專無人臣之分義。同惡相濟。厥罪惟均。而前旣失刑於國榮。後又屈法於樂純。罰止削黜。偃處郊坰。刑政之失。未有大於此者也。德相則假托儒名。密附權奸。承望風旨。猶恐不及。四字凶言。誅殛猶輕。而其姪煥億。則賣叔睹利。不顧家聲。奸情慝態。旣已彰露。而竝此涵貸。止施竄棘。以故不逞之徒。爲其詿誤。海凶湖逆。接跡而起。至生伸辨之計矣。惟其鋤治不嚴。凶徒莫懲。故晤賊又發。殿下視今日人心世道。顧何如也。而尙欲化龍蛇爲赤子。革豺狼之野心耶。至於澤白兩賊。實是載籍所未有之極惡大逆。而斁滅倫常之萬世罪人也。外假應旨之命。內懷誣衊之心。行貨圖囑。喚面迭發。語侵宮闈。誣逼慈聖。誑惑一世。疑亂群聽。腸肚共連。脈絡相通。澤疏之滿紙辭意。凶譎叵測。許多私札。尤極陰慘。白疏之拈出於聖敎者。想其下語。無非凶悖。則不覺其驚心痛骨。及參鞫坐。目見耳聞。則其無倫絶悖之狀。凶獰不道之說。髮豎膽栗。恨不得卽地刲臠也。今此兩賊。旣已輸款。固當次第就戮。而罪則無異。律則不同。此實群情之所駭憤。而有此合辭之爭也。噫。彼李最中叔姪。其處地何如。受恩何如。以世祿之臣。甘爲劇逆之窩主。或握手流涕。而釀出澤逆之凶悖。或信宿綢繆。而仍作有白之階梯。和應情節。畢露於諸賊之招。原情斷罪。最中及義翊爲其巨魁。而乃以世祿之臣。遽施曠蕩之典。最止荐棘。翊又全釋。此不近於輕重倒置。首從靡分者耶。所貴乎世臣者。以其能左右王室。殫心報國。而如最中者。締結亂逆。甘心醞釀。則是尙可以世臣。而全保之乎。臣於此。竊有所仰勉者。夫五刑五用。聖王所以奉天討。而輔治世之具也。故成湯有孥戮之誓。盤庚有劓殄滅之誥。而一部春秋。尤嚴於誅凶討賊之法。蓋德有所未孚。恩有所未煦。而唐堯之世。尙有四凶之難化。夏禹之時。猶致三苗之不服。則凶頑之徒。不得不董之以威也。惟我殿下。以好生之德。有神武不殺之威。每於治獄之際。或恐其蔓延。雖得其情。哀矜惻怛。藹然春生之意。竝行於秋殺之中。而全保世臣。卽聖上苦心也。凡在群下。孰不欽仰感祝。而獨奈何王章。由此而太寬。天網由此而太恢。前者不誅。後者無忌。舊逆尙存。新逆繼起。至于今種下生種。展轉滋蔓矣。今若不振刷奮勵。嚴加懲治。逆折奸萌。永戢凶圖。則亂逆之出。其將何時止息。而宗社之憂。亦不知稅駕之所。寧不凜然而寒心乎。伏願殿下。廓揮乾斷。亟從前後諸啓。元惡大憝。快施典刑。使亂賊知懼。而無復滋長焉。臣無任屛營祈懇之至。省疏具悉。業已悉諭於三司。爾其勿辭察職。
정조 6년
正言韓用龜疏曰。伏以。臣區區私義。雖不敢冒進。而斷斷忠憤。有不得按住。纔上一疏。敢效沐浴之討矣。及承批旨。未蒙允兪之音。抑鬱之極。繼之以憂歎也。此際伏聞。逆澤之獄中凶言。有甚於訊庭悖說。至有該堂之請對。三司之上箚。臣聞來不覺髮豎心驚。骨顫膽掉。直欲臠肉寢皮。而不可得也。今日北面於殿下者。其忍與此賊。一日俱生於一天之下哉。噫嘻。痛矣。此賊之眼。無國家久矣。嘗試誣脅之計。不行於投疏之日。凶譎叵測之謀。畢露於鞫問之下。則渠亦自知爲天地間。所不容之劇賊。故自處以几俎之塊肉。敢肆其梟獍之狠毒。頭載天日而詬辱之。面對君父而慢侮之。此猶不足。更以凶言亂說。自唱自和於犴狴桎梏之中。以洩其滿臆怨毒之氣。從古以來。亂逆何限。而豈有如此賊之窮凶極惡。往牒所無者哉。若使此賊。尙存視息於覆載之間。以延其晷刻之命。則是天彝滅矣。王章掃矣。古今天下。寧有是耶。伏願亟從三司之請。卽施支解之典。少洩輿憤焉。噫。今番諸囚之竝命酌處。雖出於天地好生之德。而情跡未及究覈。獄體殆不成樣。大臣言之而不得。三司諍之而靳允。輿情之憤惋。有不可言。而惟彼有喆。以有白之兄。在於逮捕之中。則猶有盤問鉤詰之道矣。豈意纔上囚單。旋命發配。使重獄無所究竟。人心益激憤鬱耶。臣誠繞壁不寐。不知所以爲言也。伏願亟寢有喆發配之命。仍令王府。設鞫得情。快施當律焉。仍念臣亦有一端秉彛之天。當此逆變層生之日。沬血懲討之誠。豈後於人。而私義之悚蹙。與前無異。反復思惟。實無冒進之勢。今日賓對有命。而又不能隨諸臣之後。仰暴憂憤之忱。臣罪至此。萬殞難贖。撫躬自悼。此何人斯。伏乞聖明。俯垂鑑察。亟降威罰。以爲人臣不忠者之戒焉。臣無任屛營祈懇之至。省疏具悉。都憲批已諭。爾其勿辭察職。
정조 6년
壬寅七月初二日卯時。上御誠正閣。左承旨入侍時。左承旨徐有防。記事官李祖承。記注官金鳳顯。別兼春秋徐龍輔。以次進伏訖。上曰。日熱如此。雨意漠然。乾播秧坂。在處龜拆。言念民事。實多憂慮。來頭雨暘。雖或適時。已判歉荒之後。尙何有望接濟之策。不可不及今講究也。有防曰。預講接濟之敎。臣不勝欽仰。而今年麥事。挽近稍裕。民情姑不遑急云矣。命讀各道雨澤狀啓訖。命退。承史以次退出。
정조 6년
壬寅七月初二日巳時。上御誠正閣。軍士房承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。藥房提調入侍事。分付。賤臣承命出。回奏曰。提調今以兼大將。方呈惶恐待罪。而不敢遽然入侍云矣。上曰。仍爲入侍事。分付。賤臣承命出。與鄭民始偕入進伏。上曰。日熱愈甚矣。民始曰。然矣。移蹕勞動之餘。聖體。若何。上曰。一樣矣。上曰。卿以一時兼大將。有此照察之擧。亦當取怨於哨官輩矣。民始曰。今番澤賊之鞫庭凶言。實是載籍以來所無之事。臣等尙不勝心寒而骨顫矣。上曰。崔光泰之立幟疏論。誠極可怪矣。民始曰。究其情節。極爲凶獰矣。命退。諸臣以次退出。
정조 6년
壬寅七月初二日酉時。上御誠正閣。坐直承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。午後則日熱愈甚矣。宇鎭曰。節値老炎故然矣。命書傳敎曰。日熱如此。時囚照律後。先放送後。草記。上曰。禁府及當直入直都事。問名以來。賤臣承命出。回奏曰。禁府朴宗敬當直。蔡敏恭入直云矣。上曰。俄於本府摘奸時。入直都事。不能察飭。致有執頉。固當處分。而今姑參酌。以他司中。詳明人相換事。分付。仍命書榻敎曰。本府入直都事。他司相換。命退。承史以次退出。
정조 6년
行都承旨嚴璹藥院進。左承旨徐有防坐。右承旨李亨元坐直。左副承旨金宇鎭坐。右副承旨李世奭坐。同副承旨李時秀坐直。注書趙興鎭病李祖承病。假注書趙衍德仕直。事變假注書馬思仕仕。
정조 6년
李世奭。以禮曹言啓曰。今秋太廟展謁。以旬後望前擇入事。命下矣。更令日官推擇。則十二日十四日十五日連有拘忌。十一日十三日俱吉云。以何日擧行乎。敢稟。傳曰。以十二日爲之。
정조 6년
又以禮曹言啓曰。景慕宮展拜。每以孟春孟秋定式。取稟矣。今秋展拜吉日。以何間推擇乎。敢稟。傳曰。以十二日爲之。
정조 6년
傳于李世奭曰。宗廟景慕宮秋展謁擇日。草記批答十二日。以十三日改書出。
정조 6년
以燔造郞廳書啓單子。傳于徐有防曰。慈殿進御器皿監造。司饔院郞廳李尙琦陞敍。如已準階。六品遷轉。吏隷工匠。自本院施賞後。草記。
정조 6년
李亨元啓曰。判義禁李命植。知義禁徐有隣。同義禁蔡弘履尹塾。以爲逆澤窮凶絶悖不忍聞之言。十倍於帳殿親問時。不道之說。至有守直軍之驚遑來告。聞不勝骨顫膽掉。相率來詣請對矣。傳曰。入侍。
정조 6년
以禁府李有喆囚單子。傳于李亨元曰。有白旣已結案之後。有喆處別無更問之端。如欲鉤詰。何必輕決諸囚。況於昨日。旣允臺啓。自在應坐散配之中。定配所當日內押送。
정조 6년
金宇鎭。以弘文館言啓曰。本館上番闕直。事甚未安。副校理徐有成。旣有只推之命。卽爲牌招入直。何如。傳曰。允。
정조 6년
李世奭。以承文院官員。以都提調意啓曰。院寫字官訓長李宗賓陞六代。預差訓長前上護軍吳載述。依例陞實。預差訓長之代。前僉使安福臣差定。以爲勸奬之地。而寫字官李忠國鄭宗周崔宗赫有頉代及李命恒洪復運陞實代。肄習鄭濬鄭寬喆金瑥趙熙澤韓義喆陞差前銜。付軍職冠帶常仕。童蒙李命奎李獜顯筆才。頗有成就之望。屬于本院肄習。使之鍊業。何如。傳曰。允。
정조 6년
又以義禁府言啓曰。中樞都事李邦翊絶島定配事。承傳。啓下矣。李邦翊全羅道康津縣薪智道絶島定配。而以承傳內辭意。具罪目。依例發遣府羅將。押送配所。何如。傳曰。允。嚴飭地方官。各別嚴加保授之意。分付道臣。
정조 6년
又以義禁府言啓曰。咸鏡監司鄭元始狀啓據。刑曹粘目判付內。李萱令該府。卽爲拿問。捧口招以聞事。命下矣。李萱。以鎭海縣監。時在任所云。依例發遣府書吏交代後。拿來。何如。傳曰。允。新除縣監。當日辭朝。斯速赴任事。令政院。分付。
정조 6년
又以義禁府言啓曰。田光說李吉培等。各杖八十收贖。奪告身三等。金道煥宋載瑞崔德昇等。各杖六十收贖。告身盡行追奪。徒一年定配事。照律草記。批旨內。如有功議。各減一等事命下。而李吉培十二代祖禮長靖難功臣云。功減一等。杖七十收贖。奪告身二等。金道煥五代祖起宗宣武功臣。宋載瑞九代祖遙年扈聖功臣。崔德昇養祖張弼載揚武功臣云。竝功減一等。各杖一百收贖。告身盡行追奪。田光說無功議云矣。敢啓。傳曰。知道。本營將臣坐此事。旣蒙竄配之典。又發遠竄之啓。而管下之將官及作鬧之中官。所照之律。反輕於將臣。初擬以徒一年。末勘以奪告身。此等顚倒之斷。例前所未聞。且論以軍律。無論有情與無情。夜中驚噪。自是一罪。今雖欲原情參恕。而在外之將臣。其律如許。在內之將官。其律如此。法綱所在。有難含默。此必律官輩。誤引不當引之律而然。該律官移送刑曹。照律遠地定配。杖則待用刑。令該道伯。嚴加懲治。當該將官中官等。勿限年定配。卿等難免擬律不審之責。爲先從重推考。
정조 6년
左右捕盜廳啓目。罪人李光宇林枝億等原情云云。平問之下。一向抵賴。難以取服。姑爲牢囚。待用刑嚴覈得情。何如。判付啓。事在無情。律則不輕。況此內外官隷怠惰之時。有難遽然白放。移送刑曹。使之參量照律爲有矣。李光宇段。與林枝億。雖有首從之別是隱乃。光宇之省記外。投宿一款。與枝億無異。以此罪目枚擧。文移刑曹爲良如敎。
정조 6년
刑曹啓目。粘長淵縣定配罪人限滿稟處。謂以忘置。不卽枚報。當該配所官韓光濟。係是朝官。移義禁府處之。何如。判付啓。枚報之差跌。猶與見失有異兺除良。旋卽自首。亦非粧撰之比是遣。北人之特令差擬是邑。朝家之意。別有在焉是去乙。該道臣之抉摘微眚。遽置落職之科。太欠恕究。況旀掩置忘置監司守令。均有其失。則在守令則論罪。在自己則不引罪。以此以彼。殊不知其爲。當該監司黃昇源從重推考。該縣監韓光濟罪狀。爲先自卿曹。發緘取招。更待處分爲良如敎。
정조 6년
李世奭。以左右捕盜廳言啓曰。啓目判付內。事在無情。律則不輕。況此內外官隷怠惰之時。有難遽然白放。移送刑曹。使之參量照勘爲有矣。李光宇段。與林枝億。雖有首從之別是隱乃。光宇之省記外。投宿一款。與枝億無異。以此罪目枚擧。文移刑曹事。啓下矣。罪人林枝億李光宇移送刑曹之意。敢啓。傳曰。知道。
정조 6년
李亨元。以刑曹言啓曰。因左右捕盜廳啓目判付內。事在無情。律則不輕。況此內外官隷怠惰之時。有難遽然白放。移送刑曹。使之參量照勘爲有矣。李光宇段。與林枝億。雖有首從之別是隱乃。光宇之省記外。投宿一款。與枝億無異。以此罪目枚擧。文移刑曹事判下矣。今此林枝億李光宇等所犯。實係無前變怪。雖曰無情。乃是一罪。而博考律文中。兵典刑典。實無旁照可擬之律名。林枝億夢魘唱聲。以妖言惑衆比律論。李光宇省記。外人以無門籍冒入比律論。雖欠襯當。而旣有參量照勘之命。以上比律中各減一等。杖一百流三千里照律。罪人林枝億咸鏡道明川府。罪人李光宇平安道熙川郡。竝定配所。卽爲押送。而杖則待用刑。令各該配所官。各別嚴杖之意。發關分付於兩道道臣。何如。傳曰。允。
정조 6년
又以刑曹言啓曰。因義禁府啓辭。傳曰。本營將臣坐此事。旣蒙竄配之典。又發遠竄之啓。而管下之將官及作鬧之中官。所照之律。反輕於將臣。初擬以徒一年。末勘以奪告身。此等顚倒之斷例。前所未聞。且論以軍律。無論有情與無情。夜中驚噪。自是一罪。今雖欲原情參恕。而在外之將臣。其律如許。在內之將官。其律如此。法綱所在。有難含默。此必律官輩。誤引不當引之律而然。該律官移送刑曹。照律遠地定配。杖則待用刑。令該道伯。嚴加懲治。當該將官中官等。勿限年定配。卿等難免擬律不審之責。爲先從重推考事。命下矣。取考律文。則大明律官司出入人罪條云。凡官司故出入人罪。全出全入者。以全罪論。至死者坐以死罪。若囚未決者。減一等。今此金道煥宋載瑞崔德昇等罪犯。論以軍律。無論有情無情。夜中驚噪。自是一罪。而罪人張德獜。身爲律官。只以徒一年擬律之狀。極爲痛駭。就出人死罪。減一等。罪人張德獜。以杖一百。流三千里照勘。平安道价川郡定配所。卽爲押送。而杖則待用刑。令該道道臣。嚴加決杖之意。發關分付。何如。傳曰。允。
정조 6년
大司憲金履素。大司諫申應顯。司諫朴聖泰。掌令魚錫齡。持平柳協基李顯模。獻納李夔。正言崔烜等箚曰。伏以。臣等卽伏聞金吾諸堂。以義不與凶賊一日俱生之意。至有請對之擧。臣等不勝驚惋。相率諸僚。來詣朝房。繼接小報。則逆澤窮凶絶悖。不忍聞之言。十倍於帳殿親問之時。雖以守直軍之愚且賤也。亦能驚遑而來告。噫嘻。夫以逆澤。萬古所無之劇惡大逆。尙貸晷刻之命。偃息犴狴之間。致有此至凶獰大變怪。此莫非臣等不能卽地手刃。千剮萬臠。使此賊尙今假息而然矣。臣等卽當相率叫閽。力請亟誅之義。而旣有明日次對之命。姑不得唐突求對。憤惋弸中。決不可耐到明朝。玆敢聯箚齊籲。伏乞亟加三思。逆賊澤徵。依大燮例。押去海島。卽施肢解之典。至於有白。亦依合辭所請。令王府卽捧大逆遲晩。與澤賊同時顯戮。有不可少緩也。卽又伏見傳敎下者。有拿來囚罪人有喆。當日發配之命。臣等尤不勝驚惑憂憤之至。噫嘻。有白之凶疏。非一朝一夕之故。其陰謀之綢繆。逆節之排布。有其兄有喆而與知。有其弟有源而援告。鞫招明白。凶謀狼藉。今番諸罪囚之竝令酌處。大失究覈之體。而惟以此囚之待逮嚴問。爲重獄究竟之道矣。豈意千里發捕。一言不問。纔上囚單。旋發配所。徒循應坐之例。不念嚴覈之方。夫豈以往牒所無之逆獄。反用此尋常罪囚之酌處耶。獄體之疎虞。已無可言。而輿情之憤鬱。容有其極。臣等謂亟寢有喆發配之命。仍令王府。設鞫得情。快正王法。取進止。答曰。省箚具悉。澤懲之下府以後。對獄卒詬罵之說。雖曰十倍於帳殿稱我之時云。而禁堂不忍開口傳道之故。予未之聞焉。然予意當諭於次對時矣。有喆散配之命。實有斟量而然矣。
정조 6년
校理金履正。副校理徐有成。副修撰朴天行沈樂洙等箚曰。伏以。臣等卽伏聞金吾諸堂。以澤賊獄中。萬萬絶悖。萬萬窮凶之事。至有求對之擧。噫嘻。痛矣。此賊旣服大逆之律。豈可晷刻假貸於覆載之間。而尙留獄中。雖緣勢不獲已。其爲王章之久屈。輿情之抑鬱。已無可言。而今此獄中凶悖之口。尤是千萬古所無之變。臣等纔已目見其肆凶於鞫庭之狀。駭憤之極。恨不得手臠其肉。而又聞其益肆凶悖於桎梏之中。心驚膽掉。猶屬歇後。到此地頭。一日假息。增神人一日之憤。二日假息。增神人二日之憤。今不可拘於事勢。少延時刻。伏願亟命有司。卽擧當施之典焉。仍伏念。今番諸囚之一時酌處。固知我聖上曠蕩鎭安之德意。而毋論罪犯之輕重。情節之緊歇。一例竄放。有若惟以收殺了當爲急者然。獄體之苟簡。輿情之憤鬱。已不可言。而至於李有喆之纔入獄門。旋命散配。尤出群情之外。先此酌處中諸囚。如最翊之爲賊窩主。而或竄或放。旣是大失獄體。而逆白之根因盤問。惟在有喆。又有此徑配之命。臣等聚首愕眙。誠莫知聖意之所在也。伏願亟從臺啓之請。酌處諸囚。一傡更命設鞫究覈。亟寢有喆散配之命。一體窮覈焉。取進止。答曰。省箚具悉。兩司之批已諭矣。
정조 6년
壬寅七月初三日辰時。上御誠正閣。承旨入侍時。左承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。檢校直閣入侍事。分付。賤臣承命出。與徐鼎修偕入進伏。上曰。藥房提調入侍事。分付。賤臣承命出。與鄭民始偕入進伏。民始曰。六和湯當爲進御。而姑待下敎煎入乎。上曰。待午後煎入。可也。命退。諸臣以次退出。
정조 6년
壬寅七月初三日巳時。上御誠正閣。左承旨與監印堂上入侍時。一直提學沈念祖。左承旨徐有防。假注書趙衍德。記注官金健修金鳳顯。以次進伏訖。上曰。鄭昌聖若未仕進於本館。則勿爲入侍事。分付。賤臣承命出傳。上曰。寶鑑印役。何當告完耶。念祖曰。非久當訖役矣。命退。諸臣以次退出。
정조 6년
壬寅七月初三日未時。上御誠正閣。左副承旨與藥房提調入侍時。提調鄭民始。左副承旨金宇鎭。假注書趙衍德。記注官金健修金鳳顯。醫官吳道炯。以次進伏訖。道炯跪進六和湯。民始曰。湯劑中檳榔則減去。以草果代入矣。上進御訖。命道炯先退。民始曰。明日進御湯劑。亦待下敎煎入乎。上曰。可矣。命退。諸臣以次退出。
정조 6년
壬寅七月初三日申時。上御誠正閣。金吾堂上請對入侍時。判義禁李命植。知義禁徐有隣。同義禁蔡弘履尹塾。右承旨李亨元。假注書趙衍德。記注官金健修金鳳顯。以次進伏訖。上曰。卿等有何所奏而請對乎。命植等曰。逆澤旣捧結案。不卽正刑。故方切憂憤之際。本府守直軍。來傳厥賊獄中不道之說。故臣等不勝骨顫而心裂。以亟施邦憲。少洩輿憤事。有所仰懇而請對矣。上曰。其所凶言。果是何等語也。有隣曰。所謂不道之說。臣不忍開口仰陳。而大體則語逼聖躬。又及坤殿。而守卒亦不忍悉傳其說矣。上曰。其所云云。專是詬罵之說乎。有隣曰。聞其守卒言。則獄中凶悖之說。十倍於帳前親問時云矣。塾曰。守卒言內。以爲不忍傳說云。惟彼下賤之人。尙有扼腕而駭憤。況臣等職在按法。安得不驚痛乎。惟願亟施典憲。以振王綱焉。命植曰。此時請刑。非不知重難。而此等劇逆。必不可暫貸晷刻。共戴一天。如難卽地行刑。則雖送鄕外。快正典刑。宜矣。弘履曰。如此不道之賊。不知有君父。此與禽獸奚異哉。卽降處分。以洩輿憤。宜矣。命植曰。此是天地間一戾氣所鍾。此等凶逆。快正典刑然後。王綱可振。倫常可明。伏願下詢大臣。亟降處分焉。上曰。次對不遠。當下詢處之矣。命植等曰。次對相隔數日。卽降下詢。宜矣。命書榻敎曰。次對進定於明日。命植等曰。臣等於逆澤結案之後。恐或有意外之慮。守直之節。廉探之方。嚴飭府吏及獄卒。着意擧行矣。俄者守直軍人。蒼黃來言曰。逆澤窮凶絶悖之言。連日不絶於口。雖在下賤。不勝憤惋。玆以走告云云。而其所許多凶言。無非向聖躬不道之說。向坤殿詬罵之語。十倍於帳前鞫問之時。而俱是不忍聞。不忍說者也。臣等旣不能手磔口臠於卽地。尙與此賊。共戴一天。而乃於今日。耳又聞此。臣等骨顫膽掉。直欲無生。噫嘻。痛矣。古今天下。凶逆何限。而豈有如逆澤。肆發凶悖於帳前咫尺之地。極口詬罵於獄卒聽聞之時者。而雖以鄕軍之至愚至蠢。尙有驚遑奔告之擧。如此亘萬古所未有所未聞之劇逆凶賊。決不可晷刻戴頭。容置於覆載之間。臣等非不知此時之有難煩請。而前旣有遠道莅斬之法。近又有島中正刑之例。伏願亟詢大臣。不留一刻。明賜處分焉。上曰。明日次對。當有下敎矣。出擧條命植等曰。臣等俄伏見傳敎下者。有罪人有喆。只從有白應坐之律。散配絶島之命。臣等相顧愕眙。繼之以萬萬憂慮也。日前諸囚酌處之敎。遽下於端緖幾露之際。獄體未完。輿情益激。而惟其一段究覈之路。猶在於未拿來之有喆矣。有喆之囚單纔上。而不一設鞫。旋卽散配。一失於旣酌處之諸囚。再失於方就拿之有喆。將使萬古所無之劇逆大獄。終未能破窩窟拔根柢。而只以此了勘耶。噫嘻。痛矣。亂臣賊子。何代無之。而豈有如逆澤逆白窮凶絶悖。載籍以來所未聞者。而苟究其窩窟根柢。則最中義翊是已。執手申托。釀成逆澤者誰歟。合謀行貸。繼發逆白者誰歟。信宿綢繆。同心和應。誣逼之說。狼藉酬酢。凶悖之疏。後先粧出。最中則怨懟於其姪之枳塞。義翊則符同於乃叔之譸張。惟彼兩賊之肆凶。莫非二賊之指使。則固宜嚴加窮覈。快正典刑。而最中則徑置海島。義翊則一問旋放。到今逆節之鉤得。諸囚之更鞫。只有一有喆。而又爲島配矣。許多糾結之情節。永絶盤問之階梯。莫重推鞫。其將撤罷。獄情之疎虞。神人之憤惋。容有極哉。臣等伏願最中義翊。更爲拿來。設鞫得情。有喆島配之命。亟賜還寢。仍卽嚴鞫。何如。上曰。兩囚之或配或放。言之盡矣。至於有喆。則發配判付。亦示予意。卿等之請。決難從施矣。出擧條命植曰。今此下敎。雖出解網之德意。而臣等所請。方在執法之地而然也。仰認國體。不可一日暫貸。而尙靳允兪者。實不無有慨於天地之大矣。上曰。朝廷之元氣。漸致微弱。故今此凶邪之徒。有時侵逼矣。命植曰。先朝乙巳年治逆。特用曠蕩之典。故復出戊申之變。戊申之治獄。更不嚴覈。故又有乙亥之賊。今此諸凶。不能拔根而塞源。則將不知何樣禍機。接踵而復起。伏望廓揮乾斷。以正典憲焉。上曰。先大王聖德。予何敢跂及萬一。而惟以傅生之意。付之曠蕩之典矣。大抵丙申以來。亂逆層生。是年有相簡恒烈之獄。翌年丁酉。有興文挾匕之謀。繼有範吉埋凶之計而極矣。逮夫戊戌量翼𨩌諸賊。接踵繼起。殆無虛歲。而其後湖獄海賊。前後和應。有若一串貫來。觀此逆謀之凶慘。世道之危險。實無可言矣。有隣曰。丙申後元惡大憝。尙貸首領。久屈王章。故一種不逞之徒。有時闖發。尙未底定者此也。命植曰。今此最中。若不嚴鞫施刑。則不知幾箇最中。換面迭出。遽作無窮之憂。先施懲創之典。事甚爲宜。且有喆卽逆白之親兄。而窮凶情節。不可不一番嚴問。而卽命酌配。參以獄體。實有抑鬱之歎矣。有隣曰。逆白之綢繆情狀。只在有喆之一次盤問。而今旣發配。則實無究覈之路矣。塾曰。有喆卽令盤問。則窩窟可以査得矣。上曰。吏判有何事故。而不欲行公乎。命植曰。臣之情私。前已悉暴。而德弼之備擬憲職。澤徵之首擬工議。皆是臣所注之政。而日昨憲臣疏中。指意頗緊。故臣不敢晏然自居。仰暴血懇。伏願亟賜體諒之恩。以遂生成之澤焉。上曰。卿之所奏。誠涉過矣。若因此而作爲引義。則予不當體諒矣。命植曰。臣受國厚恩。雖赴湯蹈火。有不敢辭。而今此聖恩莫報。人言至此。實爲措躬無地矣。上曰。從當體諒矣。命植曰。獄事出場後。謹以文字仰暴矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李亨元坐。左副承旨金宇鎭坐直。右副承旨李世奭坐。同副承旨李時秀坐直。注書趙興鎭病李祖承病。假注書趙衍德仕直。事變假注書馬思仁仕。
정조 6년
有政。吏批。判書李命植進。參判鄭一祥式暇。參議趙鼎鎭進。同副承旨李時秀進。以李在學爲大司諫。尹長烈爲司諫。徐秉德爲獻納。鄭在信爲正言。李鼎揆爲副校理。金履素爲司宰提調。柳翼之爲掌樂正。權心彦爲典籍。金瑞泓爲崇靈殿參奉。李寅成爲兼律學校授。金宗發爲宗簿主簿。
정조 6년
兵批。判書金熤進。參判徐有寧病。參議趙時偉病。參知柳誼入直進。左副承旨金宇鎭進。以韓光會爲知事。李昌運爲兼訓鍊都正。元宇鎭爲內禁將。李長喆爲都摠經歷。宋益休爲中樞都事。閔光德爲魚面萬戶。副司果蔡顯九。
정조 6년
李世奭啓曰。玉堂上下番俱空。事甚未安。今日政。新除授玉堂。待下批牌招入直。何如。傳曰。允。
정조 6년
又啓曰。新除授副校理李鼎揆。時在慶尙道慶州地。經筵入番事緊。斯速乘馹上來事。下諭。何如。傳曰。依啓。
정조 6년
傳于李時秀曰。承旨持留院公事。入侍。
정조 6년
傳于李時秀曰。未下直守令。皆令明日辭朝。
정조 6년
傳于李時秀曰。戶曹判書入侍。
정조 6년
李時秀啓曰。領府事金尙喆。判府事鄭存謙。領議政徐命善。判府事鄭弘淳。判府事李徽之。左議政洪樂性。右議政李福源。依下敎來待矣。傳曰。入侍。
정조 6년
以慶尙監司各邑漂壓民戶狀啓。傳于金宇鎭曰。河東民家漂失。若是夥然。令備局參考近例。題給穀物。期於奠接事。申飭道臣。他各邑民戶漂失。亦令道臣。十分賙恤事。分付。凡係蠲徭之政。道臣惕念措劃。而其中河東民戶。皆是斗屋蝸舍云爾。則纔經極無。又遭極備。唉彼窮惸。何以聊生。本邑被災民人。則舊逋特爲停退事。一體分付。
정조 6년
金宇鎭。以訓鍊都監言啓曰。本局局別將南志默。身病甚重。勢難察任。改差。何如。傳曰。允。
정조 6년
又以御營廳言啓曰。宮墻字內。別巡二牌。例以出番鄕軍各五名定送。而去夜當次哨軍。不爲來待。以致集春營東營入直軍兵之推移出用。事之驚駭。莫此爲甚。至於兩營入直哨官出番軍。旣不及來。別巡軍雖不可闕。入直軍兵。事體甚重。固當先爲枚報。以待指揮。而任自出用。今朝始報。別巡哨官之初不整齊其元軍。又不稟報而推移者。亦極痛駭。臣有不能檢飭之失。惶恐待罪。而事係師律。不可仍置。當哨哨官金履彬。集春營入直哨官安億齡。東營入直哨官崔壽聃。別巡哨官成夢龍。竝爲先汰去。待用棍各別嚴治。何如。傳曰。允。卿則勿待罪。昨聞卿筵奏。當哨哨官之不送管下軍兵。由於新番之致。別巡哨官之擅自䌤縫。謬例非今斯今。罪狀與領軍兩哨官。不無輕重云。卿言是矣。然則當哨及別巡哨官勿汰。待用棍嚴棍懲勵。可也。
정조 6년
壬寅七月初四日午時。上御誠正閣。左承旨入侍時。左承旨徐有防。記事官李祖承。記注官金健修金鳳顯。以次進伏訖。上曰。政事望筒。催促持入。賤臣承命出。持吏兵批望筒。還入進伏。上落點訖。命退。承史以次退出。
정조 6년
壬寅七月初四日酉時。上御誠正閣。左副承旨與戶曹判書入侍時。行戶曹判書金華鎭。左副承旨金宇鎭。假注書趙衍德。記注官金健修金鳳顯。以次進伏訖。上曰。卿之親病。今臻快復耶。華鎭曰。果得差勝。而此莫非聖恩攸曁矣。上曰。此是卿誠孝所感。有何聖恩之可及乎。上曰。澤徵之獄中凶言。實是前古所無之逆。而不可一日容貸者也。以是之故。朝筵臺啓。以依啓賜批。而今承慈殿下敎。有難趁此時用刑云。顧其事面。情私不得不然。何以則爲好耶。華鎭曰。此等劇賊。卽施典刑然後。可戢不逞之徒。而今此處分。惟在自上斷之矣。命書傳敎曰。畿伯密啓來到。有下詢事。大臣入侍事。遣史官傳諭。上曰。史官卽爲馳往。傳諭于時原任大臣事。另加申飭。賤臣承命出。分付。命退。諸臣以次退出。
정조 6년
壬寅七月初四日初更三點。上御誠正閣。時原任大臣入侍時。領府事金尙喆。判府事鄭存謙。領議政徐命善。判府事鄭弘淳李徽之。左議政洪樂性。右議政李福源。左副承旨金宇鎭。同副承旨李時秀。假注書趙衍德。記注官金健修金鳳顯。以次進伏訖。尙喆等曰。老炎愈熱。此時聖體。若何。上曰。一樣矣。卿等輪覽畿伯密啓。可也。命善進讀訖。上曰。申光謙成德浣事。若只是狀啓所報。則不必召接卿等。而似聞南間罪人言。則以爲。申光綏必當伸冤。且渠鄕中。有好箇人云。此必是誑惑聽聞之計也。命善曰。罪人所傳密啓所報。若是相符。必有苗脈之事矣。尙喆曰。申成兩人。卽當王府發捕矣。上曰。巨魁旣有酌配。此等罪人。何足以本府捕治耶。福源曰。係是逆獄。則當以王府發捕矣。命善曰。其所盤覈之節。捕廳反有勝於本府矣。上曰。先王朝若有此等之賊。則亦以捕廳按治矣。樂性曰。然矣。福源曰。若以捕廳究覈。則雖曰有勝於王府。顧其事面。似涉如何矣。上曰。向日鞫庭。終未嚴覈而止。若復再設三設。亦如前日之訊。則徒損國體。是甚難矣。尙喆曰。聖敎至當。而若因此姑置。則獄體終涉如何矣。命善曰。自捕廳按査。爰得端緖後。移送本府。亦甚宜矣。樂性曰。論其盤覈之節。則捕廳似勝於禁府矣。福源曰。逆白旣與成哥。有此留宿之親。則必有情節之可覈矣。上曰。只以留宿言之。則亦難取信。李命勳與逆白。謂有同宿之事。而終不直招矣。尙喆曰。査得情節後。移本府嚴訊。宜矣。上曰。且有下詢事。卿等各陳所見。可也。予於朝筵臺啓。以依啓批下者。蓋澤賊罪關大逆。事係倫常。故有此賜批。此是有國大政。固不當拘於事故。而俄承慈殿慈宮下敎。誠有難處者。今此下敎。非但謂拘於私情而已。當此屢月藏刑之時。猝從臺臣之請。則人心轉益疑惑。中外必當解體爲敎。承聞此敎。節節至當。怳然有覺矣。大抵迓續景命。雖曰切於私情。而鎭安群疑。亦關國計。且下送本道。施法江外。雖有遠近之別。而慈敎至此。予亦有深諒。卿等之見。果何如。命善曰。朝筵所奏。出於輿憤。故有所仰陳矣。尙喆曰。大臣諸臺。只知有法。不諒非時。故如是準請者。亦或無怪矣。今若改批以下。則以結案時。下敎擧行。宜矣。福源曰。仰認聖念。意有所在。雖或改批。不必以不允書下矣。存謙曰。如不得江外正刑。則下送本道。夬施其律然後。輿情可得少洩矣。尙喆曰。獄中凶言。聞極駭憤。固當卽施邦憲。而聖敎至此。不可無變通之道矣。福源曰。若送本道。使之正法。則其所勘律。似有反輕之嫌矣。上曰。臺批以依初下敎。擧行改書。可也。時秀承命改書訖。上曰。捕盜從事官召入。賤臣承命出。與李元謙偕入進前。上曰。罪人申光謙成德浣。已爲捉囚於竹山府云。待城門開。以伶俐將校。使之發捕。而仍往兩人之本家。所在文書。盡爲搜來。可也。時秀承命。分付。上曰。澤徵之應坐諸人。何以爲之乎。元謙曰。逆澤之同生。居在江陵。故已爲發捕矣。上曰。渠輩如有着實譏詗。則寧有畿伯密啓之事乎。都是該大將不善擧行之致。以此下敎。傳于爾之大將。可也。命元謙先退。命善曰。東萊府使李秉模文學才猷。儘合擢用。當此位著艱乏之時。不宜久置外邑。亞卿陞擢。仍爲內擬似好。故敢達矣。上曰。依爲之。出擧條。上曰。有誰可代之人乎。命善曰。當有其人矣。上曰。從速擬薦以入。可也。命大臣先退。命書傳敎曰。金吾京兆。職務相妨。亞尹中時帶金吾人。本職許遞。明日政差出。又命書傳敎曰。政官待開門牌招開政。命退。承史以次退出。
정조 6년
行都承旨嚴璹藥院直。左承旨徐有防病。右承旨李亨元坐直。左副承旨金宇鎭坐。右副承旨李世奭坐直。同副承旨李時秀坐。注書趙興鎭病李祖承病。假注書趙衍德仕直。事變假注書馬思仁仕。
정조 6년
以禁衛營把摠入番授點單子。傳于李亨元曰。在外把摠改差。
정조 6년
以大司諫申應顯。司諫朴聖泰。獻納李夔。正言崔烜罷職傳旨。傳于李亨元曰。生疎之致。分揀。
정조 6년
假注書尹序東在外。代以鄭萬始爲假注書。
정조 6년
有政。吏批。行判書李命植進。參判鄭一祥進。參議趙鼎鎭式暇。右承旨李亨元進。以鄭淵淳爲副修撰。李在協爲左尹。李秉模爲右尹。兪彦鎬爲知經筵。李𡊠爲同經筵。兼春秋單金星甲。
정조 6년
兵批。判書金熤病。參判徐有寧式暇。參議趙時偉病。參知柳誼入直進。左副承旨金宇鎭進。無政事。
정조 6년
金宇鎭啓曰。玉堂上下番俱空。已至徑宿。事甚未安。今日政。新除授玉堂。待下批牌招入直。何如。傳曰。允。
정조 6년
假注書鄭萬始在外。代以李彙爲假注書。
정조 6년
備邊司薦望。以李養鼎爲東萊府使。
정조 6년
以副校理徐有成。副修撰沈樂洙朴天行削職傳旨。傳于李亨元曰。生疎之致。竝蕩滌。可也。
정조 6년
金宇鎭啓曰。玉堂上下番俱空。事甚未安。副修撰鄭淵淳疏批已下。卽爲牌招入直。何如。傳曰。允。
정조 6년
金宇鎭。以司饔院官員。以都提調提調意啓曰。吏隷工匠。自本院施賞後。草記事。命下矣。次知書吏木四疋。都書員木三疋。邊首匠案色畫師各木二疋。磨造匠十名。各木一疋。從厚施賞之意。敢啓。傳曰。知道。
정조 6년
又以兵曹言啓曰。新除授恃寨僉使洪受寬老母。今年七十六歲。法不當遠離赴任。呈狀乞遞。邊將之親年七十五歲以上者。許遞其任。已有定式。依法典改差。何如。傳曰。允。
정조 6년
李亨元。以義禁府言啓曰。犯上不道罪人有白。旣已結案後徑斃。依法典籍沒家産事。令各該司。奉承傳擧行。何如。無批
정조 6년
又以義禁府言啓曰。當該將官中官等。勿限年定配事。命下矣。當該將官金道煥咸鏡道北靑府。宋載瑞慶尙道昆陽郡。中官崔德昇全羅道光陽縣。竝勿限年定配。而以傳敎內辭意。俱罪目。依例發遣府書吏羅將。押送于各其配所。何如。傳曰。允。
정조 6년
李世奭。以禁衛營言啓曰。依傳敎。在外把摠洪健祚。改差之意。敢啓。傳曰。知道。
정조 6년
刑曹啓目。粘白川居趙載鼎擊錚原情。待本道啓聞後。稟處。何如。判付啓。眞有可冤之端。許久逮繫。殊非欽恤之政。至於可遠情狀之疑晦。不一其端是如乎。換出趙鎫。使之作證於事已之後兺除良。田間之謳。井邊之語。廚中之窺。設令有信然之跡。事屬虛謊。未可爲殺獄之詞證是去等。況旀上項數條。便歸落空。此而仍令同推。能無實當之歎乎是旀。粧成福德而計不售。做作農歌而謀不行。又是可遠之罪案。而卿又覰破奸狀。論列至此。可謂無容更議。李可遠。身乙。爲先分付道臣。使之牢囚營獄。以待結末。趙載恒酌決當否。更加參量覆啓爲良如敎。
정조 6년
判義禁李命植。知義禁徐有隣。同義禁蔡弘履尹塾等疏曰。伏以。嘻噫痛矣。尙忍令逆澤。至今戴頭於地上。逆白遽又徑斃於獄中耶。臣於再昨。因逆澤守直軍之驚遑來告。骨顫膽掉。相率求對。雖未能卽地蒙兪。而進定五日之賓對。特允三司之齊請。劇逆支解之典。卽日將行。王章可伸矣。輿憤少可洩矣。卽伏見批旨。以依前下敎擧行改下。臣等相顧愕然。不覺失圖。萬剮猶輕如逆澤。半刻難貸如逆澤。而結案一旬。不伏邦刑。求之往牒。實所未見。凡有血氣之倫。莫不腐心扼腕。直欲食肉寢皮。況又臣等添居獄官。目覩其至兇獰之狀。耳聞其絶悖逆之說。沁沁度日。忍戴一天。其可曰有臣分乎。噫。逆白之首。未懸於藁街。群情憤惋。如不欲生。而又使逆澤。差遲時日。致有意外之慮。未行磔裂之法。則民彜之斁絶。王綱之墜掃。尤復如何哉。伏願聖明。亟收成命。一依賓對時批旨。卽速擧行。勿令咎刻遲滯焉。臣等無任屛營祈懇之至。答曰。省疏具悉。昨日筵中已諭矣。
정조 6년
修撰鄭淵淳疏曰。伏以。臣近以狗馬之疾。荐犯違傲之罪。深譏自訟於含默。嚴譴恭俟於斥黜。不意宏覆之仁。特推曲諒之恩。許其褫鞶。俾之伸廉。臣聞命感泣。不知所以得此也。曾未幾何。又以臣爲弘文館副修撰。恩旨自天。召牌臨門。臣實驚怳自失。莫省攸爲。噫。臣卽一庸愚無用之物。屢叨臺地。素蔑言議之動聽。久恭經幄。絶無絲毫之補效。點檢平素。徒切愧恧。揣量才分。亶合樗散。除旨聯翩。恩私偏重。愚衷感激。敢不竭蹶趨命。以伸叩謝之忱。而不言之罪。終難自逭。事極猥屑。雖不敢陳。顧臣病狀。無以承膺。又此違逋。跡涉慢蹇。臣罪尤大。玆敢自列。乞削臣職。以肅朝綱。以安私分焉。臣於目下。竊有所憂慨。略此尾陳。惟聖明察之。噫嘻。痛矣。亂臣賊子。從古何限。而豈有如逆澤逆白之窮凶絶悖。萬萬叵測者乎。逆澤之昔年一書。已非天壤間可容之逆。而向日親訊之時。肆發不道之說。尤是亘萬古。所未聞所未有之極逆。宜乎不待時。千剮萬裂。而至今假息。共戴一天。臣誠痛惋憤恚。不自勝矣。又於昨日朝紙。得見金吾堂上啓辭。不覺骨靑而膽掉。憤惋氣窒。直欲手磔逆澤於卽刻。而恨不得也。繼伏聞賓對時。大僚及諸宰。三司諸臣。同聲力請。得蒙允許。將以正法。庶可以少洩神人之憤。而至於逆白。則不許結案之改捧。臣竊憂慨。莫知聖意之攸在也。噫。逆白凶疏。雖不得見。就伏見傳敎下者。可知其逆節之難掩。而又與逆澤。綢繆謀議。爛熳和應。則逆澤逆白。卽一而二。二而一也。有何區別於兩賊。有所輕重於三尺哉。況且合辭已發。可見擧國共公之論。伏願亟從合啓。快正極律焉。噫。彼最中。位躋正卿。身旣休退。頂踵毛髮。皆是國恩。而乃與凶慝之逆澤。結死生之交。連腸肚之凶。密勿酬酢。絡繹書札。陰謀祕計。無不參涉。至於義翊。得保首領。莫非聖恩。渠當縮伏訟罪之不暇。而反懷怨懟之心。欲售凶譎之計。購募兩賊。釀出千古所無之變逆。論其情跡。最翊卽其窩窟也。根柢也。向來竄放之命。雖出於曠蕩之德。而治逆之法。恐不可如是疎虞矣。噫。埋火而火必終起。置腫而腫必一潰。伏願最中義翊兩罪人。亟令王府。拿鞫更訊。得其眞贓。克庸王章。以折奸萌。以杜禍源焉。噫。有喆卽逆白之同氣也。逆白之陰凶情節。渠無不知之理。其在嚴獄體之道。豈可不問。而直爲發配乎。設鞫窮覈。斷不可已。而其他諸罪人。亦願更鞫。各隨其罪。依律處之焉。噫。人心陷溺。世變層生。如此凶孽。有若種下種生。殆乎無歲無之。此莫非群下。不能沬血聲討。得使元惡大憝。尙今偃息於覆載之致。而亦豈非我聖上不忍之德太過。當斷之事。姑息而然耶。若使鄭妻龜柱輩。早正王法。夫豈有許多凶逆之年年接跡而起。以至有逆澤逆白之變乎。臣以爲。合辭中前後諸賊。一竝亟施邦刑然後。可以戢亂賊之心也。臣無任屛營祈懇之至。省疏具悉。已諭。爾其勿辭察職。